Document ID: 32013R0154

REGULAMENTUL DELEGAT (UE) NR. 154/2013 AL COMISIEI
din 18 decembrie 2012
de modificare a anexei II la Regulamentul (UE) nr. 978/2012 al Parlamentului European și al Consiliului de aplicare a unui sistem generalizat de preferințe tarifare
COMISIA EUROPEANĂ,
având în vedere Tratatul privind funcționarea Uniunii Europene, în special articolul 207,
având în vedere Regulamentul (UE) nr. 978/2012 al Parlamentului European și al Consiliului din 25 octombrie 2012 de aplicare a unui sistem generalizat de preferințe tarifare și de abrogare a Regulamentului (CE) nr. 732/2008 al Consiliului (1), în special articolul 5 alineatul (3),
întrucât:
(1)
Articolul 4 din Regulamentul (UE) nr. 978/2012 (denumit în continuare „regulamentul SGP”) stabilește criteriile de acordare a preferințelor tarifare în temeiul regimului general al sistemului generalizat de preferințe (SGP). În consecință, o țară care a fost clasificată de Banca Mondială ca având venituri mari sau venituri medii-superioare timp de trei ani consecutivi nu ar trebui să beneficieze de astfel de preferințe.
(2)
Lista țărilor care beneficiază de regimul general al SGP este stabilită în anexa II la regulamentul SGP.
(3)
Comisia a fost împuternicită să adopte un act delegat în conformitate cu articolul 290 din Tratatul privind funcționarea Uniunii Europene în vederea reexaminării anexei II până la data de 1 ianuarie a fiecărui an de la intrarea în vigoare a regulamentului SGP, astfel cum este prevăzut la articolul 5 alineatul (2).
(4)
Republica Azerbaidjan și Republica Islamică Iran au fost clasificate de Banca Mondială ca având venituri medii-superioare în 2010, 2011 și 2012.
(5)
Republica Azerbaidjan și Republica Islamică Iran ar trebui să fie eliminate din lista țărilor care beneficiază de regimul general al SGP, iar anexa II la regulamentul SGP ar trebui modificată în consecință,
ADOPTĂ PREZENTUL REGULAMENT:
Articolul 1
Anexa II la Regulamentul (UE) nr. 978/2012 se înlocuiește cu anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică după un an de la data intrării în vigoare a prezentului regulament.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 decembrie 2012.

Labels: 3
18
19